EA เปิดกำไรไตรมาส 3/61 โตทะลุ 1.2 พันลบ. รับผลดี “วินด์ฟาร์ม” ผลิตไฟเพิ่ม 42%
EA เปิดกำไรไตรมาส 3/61 โตทะลุ 1.2 พันลบ. รับผลดี “วินด์ฟาร์ม” ผลิตไฟเพิ่ม 42% พร้อมเดินหน้า COD โรงไฟฟ้าต่อเนื่องดันกำลังผลิตรวมปี 61 แตะ 664 MW
12 พ.ย. 2561

นายอมร ทรัพย์ทวีกุล รองประธานเจ้าหน้าที่บริหาร บริษัท พลังงานบริสุทธิ์ จำกัด (มหาชน) หรือ EA เปิดเผยว่า ผลการดำเนินงานของบริษัทและบริษัทย่อยในไตรมาส 3/61 มีรายได้รวม 2,962.93 ล้านบาท และมีกำไรสุทธิ 1,274.58 ล้านบาท กำไรเพิ่มขึ้นถึง 298.46 ล้านบาท หรือ 30.57% เทียบช่วงเดียวกันของปีก่อน
โดยปัจจัยที่บริษัทมีกำไรสุทธิ 976.12 ล้านบาท เนื่องจากปริมาณการผลิตไฟฟ้าจากโรงไฟฟ้าพลังงานลม โครงการหาดกังหันที่ในไตรมาสที่ 3 ปีนี้ ผลิตไฟฟ้าได้สูงถึง 115.15 ล้านหน่วย เพิ่มขึ้น 42.24% เมื่อเทียบกับไตรมาสเดียวกันของปีก่อน อันเป็นผลจากสภาวะฝนตกอย่างต่อเนื่องและกระแสลมแรงตลอดทั้งไตรมาส จึงเป็นปัจจัยบวกต่อโรงไฟฟ้าพลังงานลม
อย่างไรก็ตาม ได้ส่งผลกระทบต่อโรงไฟฟ้าพลังงานแสงอาทิตย์เช่นกัน คือทำให้โรงไฟฟ้าพลังงานแสงอาทิตย์ผลิตไฟฟ้าได้ 136.35 ล้านหน่วย ลดลง 7.16% ทั้งนี้ ปัจจุบันเข้าสู่ช่วงไตรมาสที่ 4 ซึ่งผ่านพ้นฤดูฝนแล้ว โรงไฟฟ้าพลังงานแสงอาทิตย์กลับมาผลิตไฟฟ้าได้ตามปกติ
นายอมร กล่าวเพิ่มว่า การก่อสร้างโรงไฟฟ้าพลังงานลม โครงการหนุมาน จ.ชัยภูมิ เป็นไปด้วยดี เราดูแลรายละเอียดทุกด้านด้วยความระมัดระวังอย่างยิ่ง เพื่อให้มั่นใจในความปลอดภัยและมั่นคงแข็งแรง โรงไฟฟ้าแห่งนี้ มีขนาดกำลังการผลิตรวม 260 เมกะวัตต์ (MW) ประกอบไปด้วยโครงการย่อย 5 โครงการ
โดยคาดว่าจะเริ่มทะยอยจ่ายไฟเข้าระบบเชิงพาณิชย์ (COD) ในช่วงไตรมาส 4/61 เป็นต้นไป จนครบ 5 โครงการ  ส่งผลให้กำลังการผลิตไฟฟ้าทั้งในส่วนของโซลาร์ฟาร์มและวินด์ฟาร์มของบริษัทฯเพิ่มขึ้นเป็น 664 เมกะวัตต์ ซึ่งบริษัทฯ ก็จะแสวงหาโอกาสในการลงทุนในโรงไฟฟ้าใหม่ๆ ต่อเนื่องไป
ส่วนของโรงงานผลิตแบตเตอรี่เฟสที่ 1 อยู่ระหว่างการก่อสร้าง และคาดว่าจะแล้วเสร็จและเริ่มดำเนินการผลิตได้ในปี 2562 ล่าสุดเมื่อวันที่ 8 ตุลาคม ที่ผ่านมา บริษัทได้รับเกียรติจากรัฐบาลไต้หวันเชิญให้เข้าลงนามใน Letter of Intent เพื่อสนับสนุนธุรกิจแบตเตอรี่ โดยรัฐบาลไต้หวันเห็นถึงความตั้งใจจริงของเราที่เข้าไปลงทุนใน Amita Technologies ถึงร้อยละ 70 และจะนำเทคโนโลยีจากไต้หวันมาขยายการลงทุนในประเทศไทย
ทั้งนี้ เพื่อเป็นฐานการผลิตแบตเตอรี่ลิเที่ยมไอออนที่จะป้อนเข้าสู่อุตสาหกรรมพลังงานไฟฟ้า รถยนต์ไฟฟ้า และอื่นๆ EA จะได้รับการสนับสนุนจากรัฐบาลไต้หวันในด้านข้อมูล การแก้ไขปัญหา และความช่วยเหลือในการดำเนินงานตามที่ EA ต้องการ การแนะนำโอกาสทางธุรกิจให้ ตลอดจนการอำนวยความสะดวกทั้งด้านเทคนิค และด้านธุรกิจระหว่าง EA และบริษัทในไต้หวัน
สำหรับผลการดำเนินงานในงวด 9 เดือนแรกของปี 2561 มีรายได้รวม 9,717.20 ล้านบาท เพิ่มขึ้น 998.95 ล้านบาท หรือ 11.46% และมีกำไรสุทธิ 4,206.26 ล้านบาท เพิ่มขึ้น 1,284.38 ล้านบาท หรือ 43.96% โดยในส่วนนี้ ได้รวมกำไรทางบัญชีที่เกิดจากการเข้าซื้อหุ้น Amita และบันทึกเข้ามาเพียงครั้งเดียวในไตรมาสที่ 1 จำนวน 894.58 ล้านบาท ซึ่งหากไม่รวมกำไรทางบัญชีนี้ บริษัทฯ จะมีกำไรสุทธิสำหรับงวด 9 เดือน ปี 2561 เป็นจำนวน 3,311.68 เพิ่มขึ้น 13.34%